ಅರಣ್ಯಪರ್ವ: ೦೩. ಮೂರನೆಯ ಸಂಧಿ


ಸೂಚನೆ
 ಬರುತ ಕ೦ಡನು ಕಣ್ವನಾಶ್ರಮ

ವರದ ಜಂಬೂಫಲವ ಮಾರುತಿ

ತರಲು ಯಮಸುತ ಹಲುಬೆ ಮುರರಿಪು ಶಾಖೆಗಡರಿಸಿದ 

ಕೇಳು ಜನಮೇಜಯ ಧರಿತ್ರೀ

ಪಾಲ ಯಮಸುತ ಮುನಿಜನಂಗಳ

ಮೇಳದಲಿ ಹೊರವಂಟು ತನ್ನನುಜಾತರೊಡಗೂಡಿ

ತಾಳಿಗೆಯ ತಲ್ಲಣದ ಗಿರಿಗಳ

ಮೇಲೆ ಚರಿಸುತ ಬಂದು ವಿಪಿನ

ವ್ಯಾಳ ಗಜ ಶಾರ್ದೂಲ ಸಿಂಹಾದಿಗಳನೀಕ್ಷಿಸುತ ೧

ಬರಬರಲು ಮುಂದೊಂದು ವನದೊಳು

ಚರಿಪ ಪಕ್ಷಿ ಮೃಗಾಳಿ ತಳಿತಿಹ

ಬಿರಿಮುಗುಳನೀಕ್ಷಿಸುವ ಮರಿದುಂಬಿಗಳ ಮೇಳವದ

ಪರಿಪರಿಯ ಮರ ಪೂ ಫಲಂಗಳ

ನಿರದೆ ಕೊಡುತಿರೆ ಪಕ್ಷಿಮೃಗಕುಲ

ವೆರಸಿ ಮೆರೆದವು ಬನದ ಸುತ್ತಲು ರಾಯ ಕೇಳೆಂದ ೨

ತುಂಬುರರಳಿ ಲವಂಗ ಪಾದರಿ

ನಿಂಬೆ ಚೂತ ಪಲಾಶ ಪನಸಸು

ಜಂಬು ಗುಗ್ಗುಳಶೋಕ ವಟ ಪುನ್ನಾಗ ಚಂಪಕದ

ಕುಂಭಿನಿಯೊಳುಳ್ಳಖಿಲ ವೃಕ್ಷ ಕ

ದಂಬದಲಿ ವನ ಮೆರೆದುದದನೇ

ನೆಂಬೆನೀ ಪರಿವಾರ ತುಂಬಿತು ಲಲಿತ ನಂದನದ ೩

ತಿಳಿಗೊಳನ ಮಧ್ಯದಲಿ ಮೆರೆದಿಹ

ನಳಿನ ನೃಪನಿದಿರಿನಲಿ ಮಧುಪಾ

ವಳಿ ರವದ ಗಾಯಕರ ಪಿಕಪಾಠಕರ ನೃತ್ಯಗಳ

ಲಲಿತ ನವಿಲಿನ ವಾದ್ಯಗಳ ಘುಳು

ಘುಳಿಪ ಕೊಳರ್ವಕ್ಕಿಗಳ ಲಕ್ಷ್ಮೀ 

ಲಲನೆಯರಮನೆಯೆನಲು ಮೆರೆದುದು ಭೂಪ ಕೇಳೆಂದ ೪

ಬಂದು ಭೂಪತಿ ಕೊಳನ ತೀರದೆ

ನಿಂದು ತಮಗಾಶ್ರಯದ ಠಾವಹು

ದೆಂದು ಭೀಮಂಗರುಹಲಾ ಕ್ಷಣವಾತನೈತಂದು

ತಂದು ತಳಿರನು ಪರ್ಣಶಾಲೆಗ

ಳಂದದಲಿ ರಚಿಸಿದನು ಭೂಸುರ 

ವೃಂದ ಬಿಟ್ಟುದು ಧರ್ಮಪುತ್ರನ ಸುತ್ತುವಳಯದಲಿ ೫

ದಿನಪನಪರಾಂಬುಧಿಯನೈದಲು

ವನಜ ಮುಗಿದವು ಚಕ್ರವಾಕದ

ಮನಕೆ ಖತಿ ಕುಮುದಿನಿಗೆ ಮುದ ಯಾಮಿನಿಗೆ ಸುಮ್ಮಾನ 

ಕನಕಮಯ ವರ ರಥವನಡರಿದು

ದನುಜರನು ಸಂಹರಿಸೆ ಕಮಲಿನಿ

ಮನದೊಳುತ್ಸಾಹಿಸಲು ರವಿಯುದಯಾಚಲಕೆ ಬಂದ ೬

ಋಷಿಗಳೊಳು ಮೇಳವು ವರಾಸನ

ಮೆಸೆವ ಬನದೊಳು ಬಳಿಕ ಗಂಗಾ

ಪ್ರಸರದಲ್ಲಿಯೆ (ಪಾ: ಪ್ರಸರದಲಿ) ಸ್ನಾನ ಭೋಜನ ಕಾಲದಲಿ ಪಾನ

ಮಿಸುಪ ಸುತಿಯ ವಿಲಾಸಗಳ ಸಂ

ತಸದಿ ಕೇಳ್ವ ಸಮಾಸಪೂರಿತ

ವಸುಮತೀಧರ ಯಮಜನೆಸೆದನು ಭೂಪ ಕೇಳೆಂದ ೭

ಇರುತಿರಲು ಕಲಿಭೀಮ ಮೃಗಯಾ 

ತುರದಲಖಿಳ ಕಿರಾತರುಗಳೊಡ

ವೆರಸಿ ಹೊಕ್ಕನು ಗಿರಿತರುವ್ರಜ ಬಹಳ ಕಾನನವ

ವರಹ ಮರೆ ಸಾರಂಗ ಪೆರ್ಬುಲಿ

ಕರಡಿ ವೃಕ ಶಾರ್ದೂಲ ಕೇಸರಿ

ಕರಿ ಕಳಭವೋಡಿದವು ದೆಸೆದೆಸೆಗೈದಿ ತಲ್ಲಣಿಸಿ ೮

ಹಾಸಗಳಹರಿವಿಡಿವ ನಾಯ್ಗಳ

ಬೀಸುವಲೆಗಳ ಕಾಲಗಣ್ಣಿಯ

ಸೂಸುವಲೆಗಳ ಧನು ಸರಳ ಭಾಸುರದ ಕುಪ್ಪಸದ

ಕೇಶದಲಿ ತಳಿರುಗಳ ಬಿಗಿದು ವಿ

ಳಾಸದಲಿ ಹೊರವಂಟು ಹೆಬ್ಬಲೆ

ಬೀಸಿದರು ಬೇಂಟೆಗರು ಬಹಳ ಮೃಗಂಗಳನು ಕೆಡಹಿ ೯

ಕೊಡಹಿ ಬಿಸುಟನು ಕೇಸರಿಯ ಕಾ

ಲ್ವಿಡಿದು ಸೀಳಿದ ಕರಿಗಳನು ಬೆಂ 

ಬಿಡದೆ ಹಿಡಿದಪ್ಪಳಿಸಿದನು ಶಾರ್ದೂಲ ಹೆಬ್ಬುಲಿಯ 

ಅಡಗೆಡಹಿ ಪೇರ್ಮರಿ ವರಾಹನ 

ಮಡದಲುರೆ ಘಟ್ಟಿಸಿ ವಿನೋದದಿ

ನಡೆಯೆ ಧರೆ ಕಂಪಿಸಿತು ಭೀಮನ ಪದದ ಘಲ್ಲಣೆಗೆ ೧೦

ಬಂದನತಿಬೇಂಟೆಯಲಿ ಚರಿಸುತ

ನಿಂದು ಹತವಾದಖಿಳ ಮೃಗಗಳ

ನಂದು ವ್ಯಾಧರ ನಿಕರಕಿತ್ತನು ಪವನಜಾತ್ಮಜನು

ತಂದರವದಿರು ತವತವಗೆ ಪರಿ 

ತಂದು ತರು ಶಿಖಿಯಿಂದ ದಹಿಸಿದ

ರಂದು ಮಾಂಸವನೊಲಿದು ಭಕ್ಷಿಸಿದರು ವಿನೋದದಲಿ ೧೧

ಮುಂದೆ ಕಂಡನು ದೂರದಲ್ಲಿಹ

ನಂದನದ ಮೆಳೆ ತರು ನಿಕಾಯದ

ಸಂದಣಿಯ ಪೂಗೊಂಚಲಿನ ಪಲ್ಲವ ನಿಕಾಯದಲಿ

ಗೊಂದಣದ ತರು ಮಧ್ಯದಲ್ಲಿಹು

ದೊಂದು ಜಂಬೂವೃಕ್ಷ ಮೆರೆದಿರೆ

ನಿಂದು ನೋಡಿದು ಭೀಮ ವಿಸ್ಮಯಗೊಂಡನಾ ಕ್ಷಣಕೆ ೧೨

ಇದು ವಿಚಿತ್ರದ ಫಲವು ತಾನೊಂ

ದಿದೆ ಮತಂಗಜ ಗಾತ್ರದಲಿ ತಾ

ನಿದನು ಕೊಂಡೊಯ್ವೆನು ಮಹೀಪಾಲಕನ ದರುಶನಕೆ

ಗದೆಯ ಕಕ್ಷದಲೌಕಿ ಮಾರುತಿ

ಮಧುರಿಪುವ ನೆನೆವುತ್ತಲಾನಂ

ದದಲಿ ವೃಕ್ಷವನಡರಿ ಕೊಯ್ದಿಳುಹಿದನು ನಿಮಿಷದಲಿ ೧೩

ಫಲವ ಕೊಂಡಾ ಭೀಮ ಬೇಗದಿ

ನಲವಿನಲಿ ನಡೆತಂದು ಭೂಪನ

ನಿಳಯದಲಿ ತಂದಿಳುಹಿದರೆ ಯಮಸೂನು ಬೆರಗಾಗಿ

ಕೆಲದಲಿದ್ದನುಜರಿರ ಋಷಿ ಜನ

ಗಳಿರ ನೋಡಿರೆಯೆನಲು ಶಿವಶಿವ

ನಳಿನನಾಭನೆ ಬಲ್ಲನೆಂದರು ಸಕಲ ಋಷಿವರರು ೧೪

ಎನಲು ಸಹದೇವನ ಯುಧಿಷ್ಠಿರ

ಜನಪ ಬೆಸಗೊಳುತಿರಲು ಬಿನ್ನಹ

ದನುಜರಿಪು ಹರ ಕಮಲಭವರಿಗೆ ಕೊಡುವ ಶಾಪವನು

ಅನುವ ಕಾಣೆನು ಕಣ್ವಮುನಿ ತಾ

ಮುನಿದನಾದರೆ ಶಪಿಸುವನು ಯೆಂ

ದನು ತ್ರಿಕಾಲಜ್ಞಾನಿ ಮಾದ್ರೀಸುತನು ಭೂಪತಿಗೆ ೧೫

ವರುಷಕೊಂದೇ ಫಲವಹುದು ಅದ

ನರಿತು ಯೋಗಧ್ಯಾನದಲಿ ಕಂ

ದೆರೆದು ಕರ ಸಂಪುಟವನರಳಿಚಲಾಗಲಾ ಫಲವು

ಇರದೆ ಹಸ್ತದೊಳಿಳಿಯಲಾ ಮುನಿ

ಹರುಷದಿಂದದ ತಳೆದು ಕೊಂಬನು

ಪರಶಿವ ಧ್ಯಾನೈಕ ದೃಷ್ಟಿಯೊಳಿಪ್ಪನಾ ಮುನಿಪ ೧೬

ಕಂದೆರೆದು ಮುನಿ ನೋಡಿದೊಡೆ ತಮ

ಗಿಂದು ಹರುವಹುದೆನುತ ಧರ್ಮಜ

ನೊಂದು ಫಲುಗುಣ ಭೀಮ ಸಹದೇವಾದಿಗಳು ಸಹಿತ

ಬಂದನತಿ ವೇಗದಲಿ ಪವನಜ 

ನಂದು ವೃಕ್ಷವ ತೋರಿಸಿದನೇ

ನೆಂದು ಬಣ್ಣಿಪೆ ಬಹಳ ಕೊನೆಗಳ ಗಗನ ಚುಂಬಿತವ ೧೭

ಕಂಡು ಯಮಸುತನತಿ ಭಯದಿನಿದ

ಖಂಡಪರಶುವೆ ಬಲ್ಲ ನಾವ್ ಮುಂ

ಕೊಂಡು ಮಾಡಿದ ದುಷ್ಕೃತದ ಫಲವೆನುತ ಬಿಸುಸುಯ್ದ

ಚಂಡವಿಕ್ರಮ ಭೀಮನದ ಕೈ

ಕೊಂಡು ತಾನವಿವೇಕದಲಿಯು

ದ್ದಂಡತನದಿಂ ತಂದ ಹತ್ತಿಸಲರಿದು ನಮಗೆಂದ ೧೮

ಹೇಳಿರೈ ಭೂಸುರರು ಋಷಿಗಳು

ಮೇಲೆ ಹತ್ತುವುಪಾಯವನು ಋಷಿ

ಜಾಲದೊಳಗೆಂದೆನಲು ನುಡಿದನು ಧೌಮ್ಯ ನಸುನಗುತ

ಹೇಳಲರಿದಿದ ನಿಮ್ಮ ಸಲಹುವ

ಬಾಲಕೇಳಿಯ ಕೃಷ್ಣ ಬಲ್ಲನು

ಕಾಲವನು ನೂಕದೆ ಮಹಾತ್ಮನ ಭಜಿಸು ನೀನೆಂದ ೧೯

ಎನಲು ಭೂಪತಿ ಕೃಷ್ಣ ರಕ್ಷಿಸು

ದನುಜರಿಪು ಗೋವಿಂದ ರಕ್ಷಿಸು 

ವನಜನಾಭ ಮುಕುಂದ ರಕ್ಷಿಸು ರಾವಣಾಂತಕನೆ

ಮನಸಿಜನ ಪಿತ ರಾಮ ರಕ್ಷಿಸು

ಘನಮಹಿಮ ಕೇಶವನೆ ರಕ್ಷಿಸು

ನೆನೆವ ಭಕ್ತರ ಭಾಗ್ಯನಿಧಿ ಮಾಧವನೆ ರಕ್ಷಿಪುದು ೨೦

ಎಂದು ಭಜಿಸುತ್ತಿರಲು ನೃಪ ಗೋ

ವಿಂದನಮಳಜ್ಞಾನದಲಿ ಸಾ

ನಂದದಿಂದಲೆ ಸತ್ಯಭಾಮಾದೇವಿಯರ ಕೂಡೆ

ಮಂದಮತಿ ಪವಮಾನುಜನ ಕತ

ದಿಂದ ಪಾಂಡು ಕುಮಾರರಿಗೆ ಕೇ

ಡಿಂದು ಬಹುದಾ ಋಷಿಯ ಶಾಪದಿ ಶಿವಶಿವಾಯೆಂದ ೨೧

ಎನುತ ಸಿಂಹಾಸನವನಿಳಿದಾ

ದನುಜರಿಪು ಕಮಲಾಕ್ಷಿ ನೀ ನಿ

ಲ್ಲೆನುತ ಮನವೇಗದಲಿ ಬಂದನು ಧರ್ಮಜನ ಹೊರೆಗೆ

ನೆನೆಯೆ ಲಕ್ಷ್ಮೀಕಾಂತ ಬಂದನು

ಘನದುರಿತ ದಾವಾಗ್ನಿ ಬಂದನು

ಯೆನುತ ಮೈಯಿಕ್ಕಿದನು ಮುನಿಜನ ಸಹಿತ ಯಮಸೂನು ೨೨

ತೆಗೆದು ತಕ್ಕೈಸಿದನು ಭೂಪನ

ಮಿಗೆ ಹರುಷದಲಿ ಭೀಮ ಪಾರ್ಥರ

ನೆಗಹಿ ಮೈದಡವಿದನು ಮಾದ್ರೀಸುತರ ದ್ರೌಪದಿಯ

ನಗುತ ಋಷಿಜನ ವಿಪ್ರ ಧೌಮ್ಯಾ

ದಿಗಳನುಚಿತೋಕ್ತಿಯಲಿ ಮನ್ನಿಸು 

ತಗಧರನು ನೋಡಿದನು ಜಂಬೂಫಲದ ಘನತರುವ ೨೩

ಕಾಳು ಮಾಡದಿರಕಟಕಟ ನೀವ್

ಮೇಲನರಿಯದೆ ಋಷಿಯ ಶಾಪವ 

ನಾಲಿಸದೆ (ಪಾ: ನಾಲಿಸಿದೆ) ವರ ಮೂರ್ಖತನದಲೆ ನೆನೆದಿರನುಚಿತವ

ಏಳಿ ಫಲವನು ತೊಟ್ಟ ಸರಿಸಕೆ

ಕಾಲದಲಿ ತಂದಿರಿಸಿ ನಿಮ್ಮನು

ಕೂಲಧರ್ಮಂಗಳನು ಬೇಗದಿ ಹೇಳಿ ನೀವೆಂದ ೨೪

ಎನಲು ತಂದಿರಿಸಿದರು ಫಲವನು

ವನಜನಾಭನ ಹೇಳಿಕೆಯಲಾ

ಕ್ಷಣಕೆ ಕುಂತೀತನುಜ ಹೇಳೆನೆ ಕೈಗಳನು ಮುಗಿದು

ಇನ ಶಶಿಗಳಿಂದ್ರಾನಲಾಂತಕ

ದನುಜ ವರುಣ ಸಮೀರ ಹರಸಖ

ಮನುಮಥಾರಿಯೆ ನೀವು ಚಿತ್ತವಿಸೆನುತಲಿಂತೆಂದ ೨೫

ಶ್ಲೋಕ -

ಮಾತೃವತ್ ಪರದಾರಾಣಿ

ಪರದ್ರವ್ಯಾಣಿ ಲೋಷ್ಠವತ್

ಆತ್ಮವತ್ ಸರ್ವಭೂತಾನಿ

ಯಃ ಪಶ್ಯತಿ ಸ ಪಶ್ಯತಿ = ೧

ಪರಸತಿಯೆ ನಿಜಜನನಿ ಪರ ಧನ

ವಿರದೆ ಲೋಷ್ಠವು ಜೀವರಾಶಿಯ

ಪರರ ನೋವನು ತನ್ನ ನೋವೆಂದೆನುತ ಭಾವಿಸುವೆ

ನಿರುತವೆನೆ ಫಲ ಧರೆಯ ಬಿಟ್ಟಂ

ತರದೊಳೊಮ್ಮೊಳ ನೆಗೆಯೆ ಮುರಹರ

ಮರುತಸುತ ಬಾರೆನಲು ನುಡಿದನು ಮುಗಿದು ಕರಯುಗವ ೨೬

ಶ್ಲೋಕ - 

ಪ್ರಾಣಮೇವ ಪರಿತ್ಯಜ್ಯ

ಮಾನಮೇವಾಭಿರಕ್ಷತು

ಆನಿತ್ಯಮಧ್ರುವಂ ಪ್ರಾಣಂ

ಮಾನಮಾಚಂದ್ರತಾರಕಂ = ೨

ಜೀವವೀಕ್ಷಣವಿಳಿದು ಹೋಗಲಿ

ಕಾವುದಭಿಮಾನವನು ನಿತ್ಯದ

ಭಾವವಾಗಿಹುದಾತ್ಮವಾಚಂದ್ರಾರ್ಕವಭಿಮಾನ

ನಾವು ಬೇರೊಂದರಿಯೆವಿದ್ದುದ

ದೇವರಿಗೆ ಬಿನ್ನವಿಸಿದೆವುಯೆನ

ಲಾವ ಬೇಗದಲಡರಿದುದೊ ಫಲವರಸ ಕೇಳೆಂದ ೨೭

ಏನಭಿಮತವು ಪಾರ್ಥ (ನಿನ್ನ) ನಿ

ಧಾನವನು ನುಡಿಯೆನಲು ಹೇಳುವೆ

ಮಾನನಿಧಿ ನಿಮಗರುಹುವೆನು ಚಿತ್ತವಿಸಿ ನೀವೆನುತ

ಧ್ಯಾನದಲಿ ಕೈಮುಗಿದು ಶಂಕರ

ನೀನೆ ಗತಿಯೆಂದೆನುತಲಾ ಶಶಿ

ಭಾನು ದಿಗುಪಾಲರಿಗೆ ನಮಿಸುತ ಕೇಳಿ ನೀವೆಂದ ೨೮

ಶ್ಲೋಕ -

ನಿಮಂತ್ರಣೋತ್ಸವೋ ವಿಪ್ರಾಃ

ಗಾವೋ ನವ ತೃಣೋತ್ಸವಾಃ

ಸುಭರ್ತಾರೋತ್ಸವಾ ನಾರ್ಯಃ

ಅಹಂ ಕೃಷ್ಣ ರಣೋತ್ಸವಃ = ೩

ಪರಗೃಹದ ಭೋಜನಕೆ ವಿಪ್ರರು

ಪರಿಣಮಿಸುವೋಲ್ ಪಶು ಸಮೂಹವು

ಇರದೆ ನವತೃಣದಿಂದ ತುಷ್ಟಿಯನೈದುವಂದದಲಿ

ವರಸತಿಯು ನಿಜಪತಿಯ ಕಂಡಾ

ಹರುಷವಹುದೆನಗಾಹವದಲೆಲೆ

ಹರಿಯೆಯೆನೆ ಬೇಗದಲಿ ಫಲವಡರಿತ್ತು ನಿಮಿಷದಲಿ ೨೯

ಶ್ಲೋಕ -

ಧರ್ಮೋ ಜಯತು ನಾಧರ್ಮಃ

ಸತ್ಯಂ ಜಯತು ನಾನೃತಂ

ಕ್ಷಮಾ ಜಯತು ನ ಕ್ರೋಧೋ

ವಿಷ್ಣುರ್ಜಯತು ನಾಸುರಃ = ೪

ಧರ್ಮವನು ನೆರೆ ಜಯಿಸಲರಿಯದ

ಧರ್ಮ ಸತ್ಯವ ಮೀರಲರಿವುದೆ

ನಿರ್ಮಳದ ಸೈರಣೆಯ ಗೆಲುವುದೆ ಕ್ರೋಧ ಭಾವಿಸಲು

ಕರ್ಮಹರ ಕೃಷ್ಣನನು ಗೆಲುವರೆ

ದುರ್ಮತಿಗಳಹ ಅಸುರರೆನಲಾ

ಧರ್ಮತತ್ವವ ನಕುಲ ವಿರಚಿಸಲೈದಿತಾ ಫಲವು ೩೦

ಶ್ಲೋಕ - 

ಸತ್ಯಂ ಮಾತಾ ಪಿತಾ ಜ್ಞಾನಂ

ಧರ್ಮೋಭ್ರಾತಾ ದಯಾ ಸಖಾ 

ಶಾಂತಿ:ಪತ್ನೀ ಕ್ಷಮಾಸೂನು

ಷ್ಷಡೈತೇ ಮಮ ಬಾಂಧವಾಃ = ೫

ಸತ್ಯವೇ ನಿಜಮಾತೆ ಜ್ಞಾನವೆ

ನಿತ್ಯವಹ ಪಿತ ಧರ್ಮವನುಜನು

ಮತ್ತೆ ದಯವೇ ಮಿತ್ರ ಶಾಂತಿಯೆ ಪತಿ(ಯು) ಕ್ಷಮೆಸೂನು

ಸತ್ಯವನು ಸಹದೇವ ನುಡಿಯಲಿ

ಕತ್ಯಧಿಕಫಲ ಮೇಲೆ ಚಿಗಿಯಲು

ಮತ್ತೆ ಮುರರಿಪು ದ್ರುಪದಸುತೆ ಬಾಯೆಂದನುಚಿತದಲಿ ೩೧

ಶ್ಲೋಕ - 

ಸುಂದರಂ ಪುರುಷಂ ದೃಷ್ಟ್ವಾ

ಪಿತರಂ ಭ್ರಾತರಂ ಸುತಂ

ಯೋನಿರ್ದ್ರವತಿ ನಾರೀಣಾಂ

ಸತ್ಯಂ ಬ್ರೂಮೀಹ ಕೇಶವ = ೬

ಭಾವವಹ ಪುರುಷರನು ಕಾಣುತ

ಭಾವಿಸಲು ಪಿತ ಸುತರ ಅನುಜರ

ಠಾವಿನಲಿಯಾದರೆಯು ಯೋನಿದ್ರವಣ (ಪಾ: ಯೋನಿರ್ದ್ರವಣ) ಸತಿಯರಿಗೆ

ಭಾವದಲಿ ಮರೆವಿಡಿದು ನುಡಿಯಲಿ

ಕಾ ವಿಗಡ ಫಲವಡರದಿರುತಿರೆ

ದೇವ ನುಡಿದನು ವಂಚಿಸದೆ ನಿಶ್ಚಯವ ಹೇಳೆಂದ ೩೨

ಶ್ಲೋಕ -

ಪಂಚ ಮೇ ಪತಯಸ್ಸಂತಿ

ಷಷ್ಠಸ್ತು ಮಮ ರೋಚತೇ

ಪುರುಷಾಣಾಮಭಾವೇನ

ಸರ್ವ ನಾರ್ಯಾಃ ಪತಿವ್ರತಾಃ = ೭

ಪತಿಗಳೀಶ್ವರನಾಜ್ಞೆಯಿಂದವೆ

ಯತಿಶಯದಲೈವರು ಮನಸ್ಸಿನ

ಮತದಲಾರಾಗಿಹುದು ಬೇರೊಂದಿಲ್ಲ ಚಿತ್ತದಲಿ

ಪೃಥಿವಿಯಲಿ ಪರಪುರುಷನು ದು

ರ್ಮತಿಯೊಳೊಡಬಡುವವಳು ಸತಿಯೇ

ಸತತ ಕರುಣಾಕರಯೆನಲು ಫಲ ಠಾವನಡರಿದುದು ೩೩

ಹರುಷ ಮಿಗೆ ಋಷಿಜನಕೆ ಧೌಮ್ಯನು

ಕರಗಳನು ನೆಗಹುತ ಯುಧಿಷ್ಠಿರ

ಧರಣಿಪತಿ ಕೇಳ್ ಕೃಷ್ಣನಿರೆ ನಿನಗಾವುದರಿದೆಂದು

ಇರದೆ ದೇವನ ಪಾದ ಪಂಕಜ

ಕೆರಗಿದುದು ಮುನಿನಿಕರ ಬುಧಜನ

ನಿರತ ಪರಮಾನಂದದಿಂದೈದಿದರು ತದ್ವನವ ೩೪

ಮುನಿಪ ಕಣ್ವನು ಕಣ್ದೆರೆದು ಪರ

ಮನನು ಜಾನಿಸಿ ಕರವನರಳಿಚ

ಲೊನೆದು ಬಿದ್ದುದು ಪಣ್ಣು ಕಂಡನು ನಗುತ ಮನದೊಳಗೆ

ವನಜನಾಭನ ತಂತ್ರವಿದು ಪಾ

ವನ ಸುರೂಪನ ನೋಳ್ಪೆನೆಂದಾ

ಮುನಿಪ ಫಲಸಹ ಬಂದು ಕಂಡನು ಕೃಷ್ಣ ಪಾಂಡವರ ೩೫

ಇದಿರೊಳಿರಿಸಿದನಾ ಫಲವ ಸಂ

ಮುದದಿ ಹೊಂಪುಳಿಯೋಗಿ ಮುನಿಯಾ

ಪದುಮನಾಭಂಗೆರಗಿ ತೆಗೆ ನೀ ಫಲವನೆಂದೆನಲು

ಮದನಪಿತ ನಸುನಗುತ ಮುನಿಪನ

ಹದುಳ ಮಿಗೆ ಸೈಪಿಟ್ಟು ನೆಗಹಿದ

ನುದಿತ ಫಲವನು ಹಂಚ ಹೇಳಿದನಾ ನೃಪಾಲಂಗೆ ೩೬

ಬರಿಸಿ ಋಷಿಗಳನವರವರ ತರ

ವರಿದು ಕೊಡಿಸಿದನುಳಿದುದನು ಭೂ

ಸುರ ಸಹೋದರರಿಂಗೆ ಮುನಿಸತಿಯರಿಗೆ ದ್ರೌಪದಿಗೆ

ಮುರಹರಗೆ ತನ್ಮುನಿಪ ಕಣ್ವಂ

ಗಿರಿಸಿ ಕೈವೀಸಿದೊಡೆ ಫಲವನು

ಹರುಷ ಮಿಗೆ ಭುಂಜಿಸಿತು ಭೂಪತಿ ಕೇಳು ಕೌತುಕವ ೩೭

ಪಾರಣೆಯನುರೆ ಮಾಡಿ ಮುನಿಪ ಮ

ಹೀರಮಣನನು ಬೀಳುಕೊಟ್ಟನು

ದಾರ ಲಕ್ಷ್ಮೀಕಾಂತನನು ಬೀಳ್ಕೊಂಡು ಮತ್ತೊಂದು

ಸಾರವಹ ಸುಸ್ಥಾನಕೈದಿದ

ನಾರು ಭಾವಿಸಬಲ್ಲರಾ ಮುರ

ವೈರಿಯನುಪಮ ಮಹಿಮೆಗಳ ಭೂಪಾಲ ಕೇಳೆಂದ ೩೮

ದೇವ ನಿಮ್ಮಡಿಯಂಘ್ರಿ ಕಮಲವ

ನಾವ ನೆನೆವನವಂಗೆ ಜಪತಪ

ಸಾವು ಹುಟ್ಟಿಲ್ಲೆಂಬುದೈ ವರವೇದ ಶಾಸ್ತ್ರಗಳು

ನಾವಲೇ ಕೃತಕೃತ್ಯರಿಂದೀ

ದೇವ ಸಾಕ್ಷಾತ್ಕಾರ ದರ್ಶನ

ಭಾವವೋಯಿದು ನಮಗೆನುತ ಹೊಗಳಿದನು ಸಹದೇವ ೩೯

ಹರಿಯೊಲಿದು ಮೈದಡವಿಯೈವರ

ತರುಣಿಯನು ಸಂತೈಸಿಯಾ ಮುನಿ

ವರರನುಪಚರಿಸಿದನು ಬುದ್ಧಿಯನೊರೆದು ಧರ್ಮಜಗೆ

ಉರುತರೋತ್ತರ ಸಿದ್ಧಿ ನಿಮಗಿ

ನ್ನಿರದೆ ಫಲಿಸುವುದೆಂದು ಸೂಚಿಸಿ

ಮರಳಿ ತನ್ನಯ ಪುರಿಗೆ ಗಮನೋದ್ಯೋಗಮನನಾದ ೪೦

ಬಂದನಾ ಭೂಪತಿ ಮುರಾಂತಕ 

ನಂದಣದ ಬಲ ದೆಸೆಯಲನಿಲಜ

ಮುಂದೆ ವಾಮದಿ ಪಾರ್ಥಯಮಳ ದ್ರೌಪದಾದೇವಿ

ಹಿಂದೆ ಬರೆ ಕಿರಿದೆಡೆಯಲಲ್ಲಿಯೆ

ನಿಂದು ಕಳುಹಿದನೆಲ್ಲರನು ಗೋ

ವಿಂದನೇರಿದ ರಥವ ಗದುಗಿನ ವೀರನಾರಾಯಣ ೪೧
---@@@---

ನೋಡಿ
ಕುಮಾರವ್ಯಾಸ ಭಾರತ
ಅರಣ್ಯಪರ್ವ: ೦೧. ಒಂದನೆಯ ಸಂಧಿ
ಅರಣ್ಯಪರ್ವ: ೦೨. ಎರಡನೆಯ ಸಂಧಿ
ಅರಣ್ಯಪರ್ವ: ೦೩. ಮೂರನೆಯ ಸಂಧಿ
ಅರಣ್ಯಪರ್ವ: ೦೪. ನಾಲ್ಕನೆಯ ಸಂಧಿ

ಪರ್ವಗಳು

ಪರಿವಿಡಿ

ಉಲ್ಲೇಖ

ಕನ್ನಡ ಸಾಹಿತ್ಯಕುಮಾರವ್ಯಾಸಕುಮಾರವ್ಯಾಸ ಭಾರತ